Na osnovu člana 23. stavovi (4) i (5) Zakona o izmjenama i dopunama zakona o zaštiti okoliša ("Službene novine Federacije BiH", broj: 38/09), a u vezi sa članom 59. stav (3) i (4) i članom 117. stav (5)  Zakona o zaštiti okoliša ("Službene novine Federacije BiH", broj: 33/03), te čl. 6., 50., 51., 52., i 53. Zakona o zaštiti prirode („Službene novine Federacije BiH”, broj: 66/13), Federalna ministrica okoliša i turizma donosi:

**PRAVILNIK**

**O NAČINU FORMIRANJA I RADA STRUČNIH KOMISIJA ZA OCJENU STUDIJA O PROCJENI UTICAJA NA OKOLIŠ U POSTUPKU IZDAVANJA OKOLINSKE DOZVOLE ZA POGONE ZA PROIZVODNJU HIDROELEKTRIČNE ENERGIJE**

**Član 1.**

Ovim pravilnikom detaljnije se propisuje primjena odredbi Zakona o zaštiti okoliša (daljnjem tekstu Zakon) u vezi načina ocjene Studije o procjeni utjecaja na okoliš za namjeravani Projekat izgradnje pogona za proizvodnju hidroelektrične energije (u daljnjem tekstu Studija), formiranje i sastav komisije o ocjeni Studija (u daljnjem tekstu Komisija), nadležnost Komisije, način odlučivanja Komisije, mjesto održavanja sjednica Komisije, javnost rada Komisije, način održavanja javne rasprave, način donošenja konačne odluke o Studiji i izdavanju rješenja o okolinskoj dozvoli u Federalnom ministarstvu okoliša i turizma (u daljem tekstu Ministarstvo).

**Član 2.**

**Definicije**

**“zajedničko mišljenje”** – ocjena Studije u formi pisanog izvještaja koju Komisija donosi samostalno na osnovu pojedinačnih izvještaja članova komisije sa pravom glasa, u vezi sa prvom verzijom Studije i dopunjenom verzijom Studije, ukoliko je dopuna zahtijevana.

**“finalni izvještaj”-** ocjena Studije u formi pisanog izvještaja koju Komisija donosi samostalno, a nakon informisanja i uključivanja javnosti, na osnovu zapisnika sa javne rasprave i pristiglih primjedbi zainteresiranih subjekata, javnosti i zaniteresirane javnosti na prvu verziju Studije i dopunjenu verziju Studije, ukoliko je Ministarstvo na temelju prvog Finalnog izvještaja Komisije zaključilo da je dopuna potrebna.

**Član 3.**

**Formiranje i sastav Komisije**

Komisija za ocjenu Studije formira se radi pružanja naučne i stručne podrške federalnoj ministrici u oblasti okoliša.

Komisija ima konsultativnu i savjetodavnu ulogu.

Za ocjenu Studije federalni/a ministar/ica će imenovati Komisiju od 5 (pet) članova sa pravom glasa i 2 (dva) radnika Ministarstva bez prava glasa.

Komisija za ocjenu Studije se formira u sljedećem sastavu:

1. Predsjednik Komisije, ekspert za naučnu oblast Ekologija.
2. Dva stručna člana Komisije, eksperti iz oblasti prirodnih nauka.
3. Jedan stručni član, predstavnik udruženja ili fondacije za zaštitu okoliša, kojeg predlaže Koalicija za zaštitu rijeka BiH.
4. Jedan stručni član, predstavnik državnih institucija nadležnih za vode .
5. Voditelj postupka, uposlenik Ministarstva, bez prava glasa pri odlučivanju.
6. Tehnički sekretar, uposlenik Ministarstva, bez prava glasa pri odlučivanju.

Član Komisije ne može biti osoba koja je učestvovala u izradi Studije ili je na bilo koji način učestvovala u njenoj izradi u nekom njenom dijelu ili cjelini.

**Član 4.**

**Uslovi i način za izbor članova Komisije**

Članovi Komisije iz čl. 3, stav 4. tačke 1), 2) , 3) i 4) se biraju po osnovu prijave na Javni poziv objavljen na stranici Federalnog ministarstva okoliša i turizma. Kandidati za članove Komisije za ocjenu Studija za pogone za proizvodnju hidroelektrične energije su dužni da uz prijavu podnesu sljedeći dokaz o ispunjavanju uslova za određenu poziciju u Komisiji:

1) Predsjednik Komisije:

(a) diploma VIII stepena stručne spreme/III ciklusa studija,

(b) Odluka/Rješenje o izboru na oblast Ekologija,

(c) lista relevantnih naučnih i stručnih referenci;

2) Stručni član Komisije:

(a) diploma VIII stepena stručne spreme/III ciklusa studija prirodnih nauka;

(b) lista relevantnih naučnih i stručnih referenci;

3) Stručni član - Predstavnik nevladinog sektora: pismena saglasnost najmanje dva udruženja/fondacije registrovana da djeluju na području Federacije BiH u oblasti zaštite okoliša i prirode;

(a) diploma VIII stepena stručne spreme/III ciklusa studija prirodnih nauka;

(b) lista relevantnih naučnih i stručnih referenci;

4) Stručni član - predstavnik institucija nadležnih za vode (uposlenik jedne od sljedećih institucija: Federalni hidrometeorološki zavod, Agencija za vodno područje rijeke Save ili Agencija za vodno područje Jadranskog mora), radno iskustvo iz oblasti hidrologije,

a) minimalno 10 godina radnog iskustva u struci,

b) diploma VII stepena stručne spreme/II ciklusa studija (Građevinski fakultet – smjer hidrotehnika ili Prirodno-matematički fakultet, Odsjek za geografiju) ;

Član komisije iz čl. 3, stav 4. tačke 5) i 6) se određuje u skladu sa unutrašnjom organizacijom rada

Ministarstva.

Ministarstvo objavljuje na web stranici listu stručnjaka koji zadovoljavaju uslove navedene u stavu 1. tačke 1., 2., 3. i 4. ovoga člana.

Članove Komisije bira federalni minister/ica sa liste, o čemu izdaje Rješenje o imenovanju.

**Član 5.**

**Mjesto održavanja sjednica Komisije**

Sjednice Komisije će se održavati u prostorijama Ministarstva.

**Član 6.**

**Javnost rada**

Ovim pravilnikom se obezbjeđuje puna javnost rada Komisije kroz:

* Obavještavanje pisanih i elektronskih medija o održavanju sjednica Komisije,
* Javnu rasprava o Zajedničkom mišljenju Komisije i Finalnom izvještaju Komisije,
* Objavljivanje zapisnika sa sjednica Komisije, uključujući obrazloženje odluka Komisije, na internetskoj stranici Ministarstva.

**Član 7.**

**Zadaci voditelja postupka i tehničkog sekretara Komisije**

Voditelj postupka u predmetu osigurava nesmetan i transparentan rad Komisije kroz:

* pripremu Rješenja o imenovanju Komisije,
* praćenje rokova za izvršenje aktivnosti koji su utvrđeni ovim Pravilnikom,
* prisustvovanje sastancima Komisije,
* sačinjavanje liste zainteresiranih subjekata i zainteresirane javnosti u postupku informisanja i uključivanja javnosti u skladu sa stavom 1. čl. 10. ovog Pravilnika,
* obavještavanje zainteresiranih subjekata i zainteresirane javnosti u skladu sa čl. 10. ovog Pravilnika o namjeravanom Projektu,
* organizovanje javne rasprave,
* u saradnji sa tehničkim sekretarom sačinjavanje zapisnika sa Javne rasprave sa listom prisutnih,
* prikupljanje pisanih primjedbi i mišljenja zainteresiranih subjekata i zainteresirane javnosti koje putem tehničkog sekretara dostavlja Komisiji u hard kopiji ili elektronskoj formi,
* vršenje upravnih radnji oko dopune Studije i uključivanje javnosti po dopunjenoj Studiji,
* upravno rješavanje u skladu sa čl. 13. i čl. 14. ovog Pravilnika,
* obavljanje i drugih poslova koji se tiču upravnog postupka u predmetu.

Tehnički sekretar u predmetu osigurava nesmetan i transparentan rad Komisije kroz:

* Dostavljanje Predsjedniku i članovima komisije Rješenja o imenovanju i elektronsku verziju Studije ili dopunjene Studije;
* Saradnju sa Predsjednikom Komisije i voditeljem postupka,
* Praćenje rokova za izvršenje aktivnosti Komisije,
* Pripremu materijala za rad Komisije,
* Osiguran uvid izabranim članovima Komisije u sve podnesene i tražene dodatne materijale relevantne za Zahtjev za izdavanje okolinske dozvole i Studiju;
* Sazivanje i održavanje sjednica Komisije uz dostavljanje materijala najmanje sedam (7) dana prije održavanja sjednice;

**Član 8.**

**Zasjedanje i način odlučivanja Komisije**

Predsjednik komisije ne može biti radnik Ministarstva.

Kvorum za rad čini nadpolovična većina članova Komisije sa pravom glasa.

Komisija će sve odluke donositi dvotrećinskom većinom prisutnih članova sa pravom glasa.

Komisija je dužna raditi profesionalno i nepristrasno, u suprotnom ministar/ica će smijeniti člana Komisije na osnovu prijedloga predsjednika Komisije ili najmanje dva člana Komisije.

**Član 9.**

**Nadležnost i zadaci Komisije**

Komisija razmatra Studiju uz, po potrebi i po pozivu, prisustvo predstavnika ovlaštenog izrađivača Studije sa Liste nosilaca izrade Studije o procjeni utjecaja na okoliš.

Na osnovu čl. 64. Zakona o zaštiti okoliša (“Službene novine Federacije BiH”, broj: 33/03 i 38/09) Komisija je nadležna da analizira:

- da li bi Projekt mogao izazvati znatno zagađivanje okoliša ili bi u znatnoj mjeri mogao ugroziti okoliš,(pri čemu će se posebno provjeriti da li su ispunjene odredbe čl. 50., 51., 52., i 53. Zakona o zaštiti prirode (“Službene novine Federacije BiH”, broj: 66/13):

* da li je projekt u skladu sa Međuentitetskim programom zaštite okoliša i Federalnom strategijom i Akcionim planom zaštite okoliša,
* da li je projekt u skladu sa međunarodnim obavezama države po pitanju zaštite okoliša.

Zadatak člana Komisije je da, sa aspekta svoje struke i na osnovu vlastitog stručnog i naučnog znanja/poznavanja interesa lokalne i šire zajednice, analizira tačnost, korektnost i relevantnost informacija prezentiranih u Studiji.

Komisija se bazira na ocjeni minimalnog praga, kako slijedi:

**Minimalni prag** na kojem Studija ispunjava minimalne uslove za prihvatanje su:

* da su informacije u Studiji tačne;
* da se poziva na kredibilne, irelevantne izvore/reference;
* da je pripremljena u skladu sa rokovima izrade;
* da su, za potrebe Studije provedena neophodna terenska istaživanja područja, poput biološkog, ekološkog, hidrološkog, geološkog, geografskog i demografskog istaživanja;
* da Studija sadrži opis alternativnih rješenja u smislu nacrta projekta, tehnologije, lokacije, veličine i opsega koja je razmotrio ovlašteni izrađivač Studije sa Liste nosilaca izrade Studije o procjeni utjecaja na okoliš, a koja su relevantna za predloženi projekt i njegove posebne značajke, te naznaku glavnih razloga za odabir izabrane mogućnosti, uključujući usporedbu uticaja na okoliš;
* da posjeduje infromacije o ispitivanju, odnosno utvrđivanju statusa područja, koji se tiču zaštite prirodnih područja, kao i kulturno/historijskih obilježja i arheoloških nalazišta;
* da su u izradi Studije uključeni stručnjaci koji su certificirani od strane nadležnog ministarstva.

Na osnovu analize, svaki član Komisije sa pravom glasa, pojedinačno podnosi pisani izvještaj.

Zajedničko mišljenje Komisije za ocjenu Studije se usaglašava na sjednici Komisije.

Zajedničko mišljenje Komisije za ocjenu Studije u formi izvještaja, koje potpisuju svi članovi Komisije, upućuje se ministru/ici putem sekretara Ministarstva u daljnju proceduru voditelju postupka.

Zajedničko mišljenje uključuje relevantne elementne pojedinačnih mišljenja članova Komisije, identifikovane elemente usaglašne na sjednici Komisije i zajedničke stavove i mišljenje Komisije.

Rok za dostavljanje Zajedničkog mišljenja je (trideset) 30 dana od dana dostavljanja ili preuzimanja Rješenja o imenovanju i Studije koja je predmetom ocjene.

Tehnički sekretar u saradnji sa Predsjednikom Komisije sačinjava zapisnik u roku od sedam (7) dana po održavanju svake sjednice i objavljuju ga na službenoj stranici Ministarstva.

**Član 10.**

**Javna rasprava**

Ministarstvo sačinjava listu zainteresiranih subjekata i zainteresirane javnosti.

Ministarstvo je obavezno da u roku od petnaest (15) dana od dana prijema Zajedničkog mišljenja Komisije, Studiju i Zajedničko mišljenje objavi na internetskoj stranici Ministarstva, a elektronske kopije dostavi zainteresiranim subjektima i zainteresiranoj javnosti.

U postupku ocjene Studije Ministarstvo u saradnji sa podnosiocem zahtjeva obavještava i poziva javnost na Javnu raspravu o Studiji putem oglasa u jednim dnevnim novinama dostupnim na datom području, na internetskoj stranici Ministarstva najmanje petnaest (15) dana prije dana održavanja javne rasprave, kao i putem pisane obavijesti, koju su lokalne zajednice, odnosno mjesne zajednice i općina/e u kojoj/ima je predložena lokacija projekta dužne objaviti na svojim oglasnim pločama i na svojim internetskim stranicama, ako istu posjeduju; te i putem mjesnih, odnosnoopćinskih službenika, ako nije formirana mjesna zajednica na tom području, naročito informisati one građane i drugu identifikovanu zainteresovanu javnost koja se nalazi u neposrednoj blizini predložene lokacije projekta. Sekretar mjesne zajednice, odnosno nadležni općinski službenik ili općinska služba za koordinaciju rada sa mjesnim zajednicama će sačiniti Zapisnik o izvršenoj obavijesti građana i druge identifikovane, zainteresovane javnosti koja se nalazi u neposrednoj blizini predložene lokacije projekta. Zapisnik o izvršenoj obavijesti se dostavlja nadležnom Ministarstvu.

Poziv za javnu raspravu u pisanoj formi sa elektronskom verzijom Studije i Zajedničkog mišljenja Komisije se dostavlja zainteresiranim subjekatima i zainteresiranoj javnosti sa liste iz stava 1. ovog člana najmanje petnaest (15) dana prije dana održavanja Javne rasprave.

Ministarstvo organizuje Javnu raspravu o projektu u prostoru koji je najbliži lokaciji datog projekta.

Ministarstvo je dužno sačiniti listu prisutnih učesnika na Javnoj raspravi sa njihovim svojeručnim potpisima.

Ministarstvo priprema zapisnik sa javne rasprave u roku od tri (3) dana od dana održavanja javne rasprave. Zapisnik se objavljuje na internetskoj stranici Ministarstva.

Sugestije i primjedbe javnosti dostavljaju se Ministarstvu u pisanoj formi u roku od petnaest (15) dana od dana održavanja Javne rasprave.

Ministarstvo je dužno rezultate učešća javnosti uzimati u obzir pri ocjeni Studije, o čemu se informiše javnost putem internet stranice Ministarstva, dok se zainteresovane strane koje su dostavile svoje pisane komentare u toku postupka učešća javnosti, obavještavaju u pisanoj formi u rokovima koji važe za podnosioca zahtjeva.

**Član 11.**

**Finalni izvještaj Komisije**

Na osnovu analize sugestija i primjedbi datih od učesnika javne rasprave i pristiglih pisanih primjedbi na adresu Ministarstva nakon javne rasprave, Komisija izrađuje Finalni izvještaj u roku od petnaest (15) dana nakon isteka roka za dostavljanje primjedbi.

Finalni izvještaj se izrađuje na osnovu relevantnih elemenata pojedinačnih mišljenja članova Komisije, identifikovanih elemenata za usaglašavanje na sjednici Komisije i zajedničkih stavova i mišljenja na osnovu analize i usaglašavanja pojedinačnih pisanih izvještaja članova Komisije sa pravom glasa na sjednici.

Finalni izvještaj potpisan od strane svih članova Komisije, upućuje se u daljnju proceduru voditelju postupka..

Finalni izvještaj Komisije može sadržavati prijedlog dodatnih mjera zaštite okoliša koje nisu navedene u Studiji.

Finalni izvještaj mora sadržavati i konačni stav o ocjeni Studije o procjeni uticaja na okoliš.

Finalnim izvještajem Komisije prva verzija Studije može biti ocijenjena:

1. **pozitivno** - Studija zadovoljava minimalni prag definisan čl. 9. ovog Pravilnika i predlaže se prihvatanje bez dopuna,
2. **negativno sa prijedlozima za dopunu** - Studiju je potrebno dopuniti kako bi zadovoljila minimalni prag definisan čl. 9. ovog Pravilnika,
3. **negativno** - Studija je daleko ispod minimalnog praga definisanog čl. 9. ovog Pravilnika i predlaže se neprihvatanje Studije. .

Finalnim izvještajem Komisije dopunjena Studija može biti ocijenjena:

1. **pozitivno** - dopunjena Studija zadovoljava minimalni prag definisan čl. 9. ovog Pravilnika i predlaže se prihvatanjeStudije,,
2. **negativno** - dopunjena Studija nije zadovoljila minimalni prag definisan čl. 9 ovog Pravilnika i predlaže se neprihvatanje Studije.

**Član 12.**

**Dopuna studije**

Studija koju je Komisija ocijenila negativno na način naveden u čl. 11. stav 7. pod b) sa prijedlozima za dopunu, Ministarstvo vraća podnosiocu zahtjeva na dopunu.

Podnosilac zahtjeva je dužan u roku od trideset (30) dana dostaviti dopunjenu Studiju.

Dopunjena Studija dostavlja se na ocjenu Komisiji koja daje Zajedničko mišljenje na dopunjenu Studiju u roku petnaest (15) dana od dana njenog dostavljanja, na način opisan u čl. 9.

Ministarstvo je obavezno da u roku od petnaest (15) dana od dana prijema Zajedničkog mišljenja Komisije na dopunjenu Studiju dostavi elektronsku kopiju Studije i Zajedničkog mišljenja Komisije zainteresiranim subjektima i zainteresiranoj javnosti i da objavi dopunjenu Studiju i Zajedničko mišljenje na internetskoj stranici Ministarstva.

Rok za dostavljanje primjedbi i mišljenja zainteresiranh subjekata i zainteresirane javnosti na dopunjenu Studiju je petnaest (15) dana.

Nakon ovog roka Komisija razmatra pristigle primjedbe i mišljenja i dostavlja Finalni izvještaj na dopunjenu Studiju na način definisan čl. 11.

Studija može biti dopunjena samo jednom.

**Član 13**.

**Upravno rješavanje na osnovu ocjene Studije**

 Ministarstvo u roku od petnaest (15) dana od dana prijema Finalnog izvještaja Komisije za ocjenu Studije iz čl. 11. ovog Pravilnika donosi Zaključak o ocjeni Studije protiv koga je kao pravni lijek moguće pokrenuti upravni spor kod nadležnog Suda.

Na pisani prijedlog predsjednika Komisije u skladu sa stavom 2. čl. 15. ovog Pravilnika, Ministarstvo izdaje Zaključak  o visini naknade za rad članova stručne komisije koji je podnosilac zahtjeva dužan uplatiti u roku od sedam (7) dana od dana prijema.

Na osnovu Zaključka o ocjeni Studije ukoliko se utvrdi da protiv istog nije pokrenut upravni spor kod nadležnog Suda, Ministarstvo donosi:

1. Rješenje o okolišnoj dozvoli za pozitivno ocijenjenu Studiju i ukoliko Zahtjev za izdavanje okolišne dozvole nema drugih formalno-pravnih nedostataka, ili
2. Rješenje o odbacivanju zahtjeva za izdavanje okolišne dozvole ukoliko Studija ne zadovoljava minimalni prag ocjene iz čl. 9. ili Zahtjev za izdavanje okolišne dozvole nije ispunio druge formalno-pravne zahtjeve.

Zaključak o ocjeni Studije, Rješenje o okolišnoj dozvoli ili Rješenje o odbacivanju zahtjeva za izdavanje okolišne dozvole dostavlja se podnosiocu zahtjeva, zainteresiranim subjektima, zainteresiranoj javnosti koja je uzela učešće u upravnom postupku i Federalnoj upravi za inspekcijske poslove.

Ukoliko je Ministarstvo izdalo Rješenje o odbacivanju zahtjeva za izdavanje okolišne dozvole, novizahtjev, sa novom Studijom, može biti podnesen najranije u periodu od šest (6) mjeseci od dana uručenja rješenja o odbacivanju zahtjeva podnosiocu zahtjeva.

**Član 14.**

**Sadržaj Rješenja o okolinskoj dozvoli za pogone za proizvodnju hidroelektrične energije**

Rješenje o okolinskoj dozvoli se izdaje u roku od petnaest (15) dana od dana prijema obavijesti nadležnog Suda da nije pokrenut upravni spor na Zaključak o ocjeni Studije kojim je Studija ocijenjena pozitivno, a koje obavezno sadrži i:

1. Mjere zaštite okoliša u toku pripreme za izgradnju,u toku izgradnje i nakon izgradnje uvažavajući:
* očuvanje biloške raznolikosti vodnih i o vodi ovisnih ekosistema u skladu sa Zakonom o zaštiti prirode (“Službene novine Federacije BiH”, broj: 66/13) i Zakonom o vodama Federacije BiH ("Službene novine Federacije BiH", broj: 70/06),
* da sva prirodna jezera i bare, sve lokve u priobalju veće od 0,01 ha, prirodne i doprirodne močvare veće od 0,25 ha, cretovi, izvori, ponori i potoci s obalnim pojasom od 2 metra, predstavljaju ekološki značajna područja,
* da se količina vode u vlažnim staništima koja je neophodna za opstanak prirodnih vrijednosti i očuvanje biološke raznolikosti određuje uz prethodno pribavljenu saglasnost organa uprave nadležnog za vode, a na osnovu studije o potrebnim količinama vodnih zaliha u vlažnim staništima, koju izrađuje nadležne federalne i kantonalne institucije u saradnji s pravnom osobom za obavljanje poslova upravljanja vodama.,
* da se mora osigurati ekološki prihvatljiv protok vode u vlažnim staništima.,
* da se čuvanje biološke raznolikosti voda u upravljanju vodama osigurava na načelima održivog razvoja, te gdje je moguće, održavanje prirodnog sistema i njihovom obnovom,
* da se upravljanje vodama provodi  prema posebnim propisima,
* da se aktivnostima na vodi i u vodi ne smiju ugrožavati, oštećivati  niti uništavati vodena staništa,
* da se očuvanje biološke raznolikosti voda osigurava provođenjem mjera za očuvanje stanišnih tipova u povoljnom stanju, te mjerama za očuvanje divljih vrsta/podvrsta.

2. Ekološki prihvatljiv protok izražen u skladu sa odredbama Pravilnika o načinu određivanja ekološki prihvatljivog protoka (“Službene novine Federacije BiH”, br. 4/13, 56/16 i 62/19), sa opisanim (skiciranim) mjestom gdje se vrši kontrola EPP, načinom i učestalosti vršenja kontrole EPP i/ili kontinuirani monitoring.

3. Učestalost inspekcijskog nadzora inspekcije za vodu.

4. Način zbrinjavanja materijala od iskopa/radova nastalih u toku izgradnje.

Rješenje o okolinskoj dozvoli  ne može se izdati bez važećeg vodnog akta izdatog od strane nadležnog organa za vodu.

Rješenje o okolinskoj dozvoli se dostavlja podnosiocu zahtjeva, zainteresiranim subjektima i zainteresiranoj javnosti koja je uzela učešće u upravnom postupku i Federalnoj upravi za inspekcijske poslove.

**Član 15.**

**Naknada za rad Predsjednika i članova Komisije**

Naknada za rad svih članova Komisije bit će regulisana i obračunat će se u skladu sa čl. 10. Pravilnika o uslovima i kriterijima koje moraju ispunjavati ovlašteni nosioci izrade studije o uticaju na okoliš, visini postrojbi, naknada i ostalih troškova nastalih u postupku procjene utjecaja na okoliš (''Službene novine Federacije BiH'', broj: 33/12).

Predsjednik Komisije dostavlja potpisan prijedlog voditelju postupka o broju norma dana za obračun naknade za svoj rad i rad svakog člana Komisije pojedinačno, u skladu sa Pravilnikom iz stave 1. ovog člana, na način da broj dnevnica za rad Predsjednika Komisije ne može biti veći od 6 (šest), za članove Komisija veći od 5 (pet) i radnike Ministarstva veći od 1 (jednog) norma dana.

**Član 16.**

Ovaj Pravilnik stupa na snagu osmog dana od dana objavljivanja u "Službenim novinama Federacije BiH".